Legebiltzarreko Erregelamenduko 114.1 artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin Cristina Ibarrola Guillén andreak egindako galderaren erantzuna, Foru Diputazioak emana, Tuterako Osasun Barrutiko kudeatzaile berriaren helburu eta proiektuei buruzkoa. Galdera 2022ko martxoaren 18ko 35. Nafarroako Parlamentuko Aldizkari Ofizialean argitaratu zen.

Iruñean, 2022ko apirilaren 7an

Lehendakaria: Unai Hualde Iglesias

ERANTZUNA

Navarra Suma talde parlamentarioari atxikitako foru parlamentari Cristina Ibarrola Guillén andreak idatziz erantzuteko galdera aurkeztu du (10-22-PES-00063), zeinaren bidez honako informazio hau eskatzen baitu: Zer helburu eta proiektu proposatzen ditu Osasunbidea-Nafarroako Osasun Zerbitzuko Tuterako kudeatzaile berriak legegintzaldi honetarako? Hona hemen Nafarroako Gobernuko Osasuneko kontseilariak horretaz ematen dion informazioa:

Tuterako osasun barrutiko Kudeatzailetzaren helburuetakoak dira bere eragin-eremuko pazienteen osasuna hobetzea eta komunitatearen osasuna sustatzea, modu seguruan hala pazienteentzat nola profesionalentzat.

Lanean erreferente gisa erabiliko da Nafarroako 2014-2020 Osasun Plana, eta Osasun Departamentuaren plan eta estrategiei jarraituko zaie. Hona horietako batzuk: Oinarrizko Osasun Laguntzarako Estrategia 2018-2022, Osasun Publikorako Plana 2016-2020, Nafarroako Osasun Sistema Publikoa Gizatiartzeko Estrategia, Paziente Kroniko eta Pluripatologikoei Arreta Integratua emateko Nafarroako Estrategia, eta Oinarrizko Osasun Laguntzaren Erronka.

Testuinguru horretan eta erreferentzia horiek guztiak bateratuta, barrutiko Kudeatzailetza berriaren asmoa da Tuterako Osasun Barrutiko 2021-2024 aldirako Plan Estrategikoaren garapenean lan egitea. Plan horrek lau ildo estrategiko ditu, zenbait ekintza-ildo zehatzekin. Horien artetik adibide gisa aipatuko ditugu gauzatu beharreko ekintzetako batzuk:

Osasun laguntzako sareak:

Osasunaren sustapena eta gaixotasunaren prebentzioa: osasuna edo bizimodu osasungarriak sustatzeko jarduerak garatzea, hala nola Batu Puntuak programa, eta Erriberako ahalik eta udalerri gehienetara zabaltzea; umetoki-lepoko baheketa programa inplementatzea gure osasun barrutian.

Pertsonari begirako arreta: pazientearen segurtasunerako estrategian aurrera egitea, pazientearen segurtasun taldea indartuz eta Oinarrizko Osasun Laguntzara eta Osasun Mentalera hedatuz; kontsulta eta proba osagarrien eskariari hobeto erantzuteko lan egitea; gizatiartze-helburuak ezartzea arreta-esparruetan eta arretaz bestelakoetan.

Osasun laguntzaren integrazioa: osasun arloko gizarte laneko taldeen eta entitateetako gizarte ongizateko arloen arteko koordinazioa sustatzea, laguntza sare soziosanitarioak sortzeko.

Paziente kroniko eta pluripatologikoak: Paziente Kronikoaren Estrategian sartutako pazienteen sailkapena hobetzea eta loturako erizainen egitekoa indartzea.

Ebazteko ahalmena. Ahalmen diagnostiko eta terapeutikoa handitzea oinarrizko osasun laguntzan (ekografia, kirurgia txikia eta dermatoskopia).

Jasangarritasuna

Efizientzia eta modernizazio teknologikoa: osasun karpetaren erabilera sustatzea; Auzolanen bitartez aginte koadroak profesionalen artean heda daitezen sustatzea.

Ingurumen jasangarritasuna eta energia-efizientzia: ingurumen irizpideak erabiltzea ekipamendu eta instalazioak erosterakoan.

Preskripzioaren erabilera egokia: hobeto erabiltzea preskripzio medikorako tresnak, hala nola SAPE edo OBSERVA; aurrera egitea kontziliazioan eta medikamentuarekiko atxikimenduan.

Egokitzapen logistikoa: eskabideen kudeaketa hobetu eta sinplifikatzea; hornigai espezifikoen multzo bat edukitzea.

Langile-beharren plangintza: plantillaren neurrien azterketa egitea.

Instalazioak-Teknologia

Egitura fisiko eta teknologikoak berritu eta modernizatzea; ekipamendu berekien eta lagatakoen inbentarioa eguneratuta edukitzea; ekipamenduak berritzeko plana egitea Tuterako osasun barrutirako.

Osasun laguntzako instalazioen eta prozesuen segurtasuna: aurrera egitea medikamentu arriskutsuak, biologikoak, produktu kimikoak eta abarrekoak erabiltzeak dakartzan arriskuei aurrea hartzeko neurrien ezarpenean.

Tuterako Osasun Barrutiko Plan Gidaria: Tuterako Osasun Barrutiko Plan Gidaria amaitzea eta haren hasierako faseak gauza daitezen sustatzea.

Profesionalak

Aliantza estrategikoak: I+G+B Batxilergoko ikerketa proiektuen tutoretzan jarraitzea; Osasun Irratia indartzea, osasun arloko hezkuntzarako tresna gisa; boluntariotza-eremu bat sustatu eta garatzea Gizarte Lanaren Arloaren bidez.

Komunikazioa eta parte hartzea: komunikazio unitatearen eginkizuna indartzea, erakundearen baitan garatzen diren ekintza guztien berri emateko erreferente gisa; arloko langile guztiei zuzendutako asteroko informazio oharren zabalkundeari eustea.

Lanbide-garapena: Erizaintzako unitate-burutzen lidergoa indartzea; akreditazioa hedatzea, barrutiko beste espezialitate batzuei lotutako irakaskuntza-gailu gisa; lanbide profil berriak sartzea Oinarrizko Osasun Laguntzaren esparruan (osasun komunitarioko erizainak, psikologoak…)

Ikerketa eta ezagutzaren kudeaketa: elkarlana areagotzea Miguel Servet fundazioarekin, NUPekin eta beste eragile funtsezko eta/edo interes talde batzuekin; WebEx, Acredita eta Ikasgela Birtuala prestakuntza-plataformen inplementazioa sendotzea; urtero errekonozimendu jardunaldi bat egitea, berrikuntzaren eta irakaskuntza eta ikerketaren arloetako proiektu guztien zabalkunderako.

Enpresa segurua eta osasungarria: laneko arriskuen prebentzioa zerbitzuen/unitateen jardueretan txertatzea, laneko arriskuen prebentzioko helburu espezifikoen bitartez; bereziki sentiberak diren langileen babesa hobetzea (lanpostua egokituz, lekualdatuz…).

Kudeaketa aurreratua: sustatzea profesionalek bere egin ditzaten Barrutiaren helburuak, inplikatu daitezen eta parte-hartzean, kudeaketarako autonomian eta konpromisoan oinarritutako kultura beregana dezaten, kudeaketa-itunen ezarpenaren bidez; kanpoan ebaluatzen eta ziurtatzen ahal diren arauak eta estandarrak ezartzen jarraitzea (Kudeaketa Aurreratuko Eredua, ISO 9001:2015 Erradiologian, Aldakako Hausturaren Prozesua, pazientearen segurtasunaren UNE 179003 ziurtagiria eta IHAN ziurtagiria).

Hori guztia jakinarazten dizut, Nafarroako Parlamentuko Erregelamenduaren 194. artikuluan xedatua betez.

Iruñean, 2022ko apirilaren 4an

Osasuneko kontseilaria: Santos Induráin Orduna